Reglamento 7 straipsnyje nustatyta: „Ne vėliau kaip 2016 m. rugpjūčio 12 d. ir po to kas penkerius metus Komisija pateikia Europos Parlamentui ir Tarybai statistikos, kaupiamos vadovaujantis šiuo reglamentu, ir, visų pirma, jos svarbos ir įmonėms tenkančios naštos vertinimo ataskaitą.“

Geriau atitikti naudotojų poreikius yra vienas pagrindinių Reglamento (ES) Nr. 692/2011 tikslų. Dabar Europos turizmo statistika užtikrinama, kad naudotojus pasiektų išsamesni ir labiau savalaikiai duomenys. Pavyzdžiui, dauguma mėnesinių duomenų paskelbiami per 8 savaites nuo ataskaitinio mėnesio pabaigos, o anksčiau duomenų pateikimo terminas buvo 3–6 mėnesiai. Reglamentas geriau atitinka pakitusį turizmo pobūdį, pvz., tai, kad vis svarbesnės trumpos ir vienadienės kelionės bei apgyvendinimas nenuomojamuose būstuose ar mažesnėse apgyvendinimo įstaigose, taip pat didėja interneto poveikis turistų užsakymams ir visai turizmo pramonei.

Be reglamente konkrečiai nurodytų duomenų, Eurostatas taip pat nuolat skelbia su turizmu susijusią labiau ekonominio pobūdžio informaciją, pagrįstą atitinkamais verslo ar socialinės statistikos duomenimis.

Galiausiai 6 skirsnyje svarstoma apie priemones, kurių būtų galima imtis teisiniam pagrindui atnaujinti, atsižvelgiant į ankstesnių skirsnių išvadas. Be to, jame įvertinamas poveikis, kurį nauji naudotojų poreikiai ir nauji duomenų šaltiniai galėtų turėti reglamente nustatytai turizmo statistikos sistemai.

Reglamentu taip pat reikalaujama, kad kartu su kitais duomenimis Komisijai būtų perduodami ir mikroduomenys. Palyginti su perduodamais suvestiniais duomenimis, ši naujovė leidžia išsamiau ir lanksčiau analizuoti ekonominius ir socialinius reiškinius turizmo sektoriuje. Europoje turizmas daugiausia yra vidaus. Tai reiškia, kad iš suderintos Europos išvykstamojo turizmo paklausos statistikos mikroduomenų galima gauti paskirties valstybės narės atvykstamojo turizmo paklausos statistiką, nesukuriant jokios papildomos naštos ir išvengiant dvigubo turizmo srautų įskaitymo. Eurostatas yra parengęs analitinių ataskaitų, skirtų atvykstamajam turizmui ir pagrįstų kitų šalių surinktais išvykstamojo turizmo srautų duomenimis. Tačiau kai kurių šalių duomenų nėra pakankamai, nes kelionių iš tam tikrų kilmės šalių imties dydis yra mažas ir tai turi įtakos visų pirma mažiau populiarių paskirties šalių duomenų aprėpčiai. Kelios šalys nagrinėja galimybes šiuo duomenų šaltiniu iš dalies pakeisti šiuo metu pasienyje vykdomus (brangius) tyrimus arba pagal jį gaunamais duomenimis pagrįsti kitą oficialią statistiką (pvz., mokėjimų balanso statistikos paslaugų sąskaitos kelionių poziciją).

Svarbu užtikrinti, kad ateityje Europos statistika padėtų patikimai įvertinti turizmo makroekonominę svarbą ir poveikį aplinkai. Todėl Reglamento (ES) Nr. 692/2011 5 straipsnyje kalbama apie turizmo palydovinių sąskaitų suderintų lentelių plėtojimo, rengimo ir sklaidos bandomuosius tyrimus ir apie duomenų, kuriais būtų parodomas turizmo poveikis aplinkai, plėtojimą. Dėl suderintų lentelių Eurostatas paprašė valstybių narių savanoriškai pateikti turimus turizmo makroekonominius aspektų nacionalinio lygmens duomenis (naudojant tarptautiniu mastu priimtą turizmo palydovinių sąskaitų sistemą). Rezultatai paskelbti viešai prieinamuose darbiniuose dokumentuose. Tai svarbus žingsnis siekiant, kad duomenys būtų suderinti ES lygmeniu. Dėl poveikio aplinkai Eurostatas stebi, be kita ko, Europos aplinkos agentūros, EBPO ir JT Pasaulio turizmo organizacijos veiklą ir teikia duomenis, naudojamus tvaraus turizmo rodiklių sistemose. Vis dėlto atsižvelgiant į išteklius, būtinus reglamento reikalavimams dėl įprastų duomenų rengimo įgyvendinti, pastaraisiais metais nebuvo galimybių imtis platesnės bandomųjų tyrimų programos.

Reglamentui įsigaliojus ir ėmus pagal jį rengti daugiau duomenų gautos naudotojų pastabos iš esmės buvo teigiamos. Europos turizmo statistika padeda Europos įmonėms, vietos, regionų ir šalių administracijoms ir Europos institucijoms bei kitiems tarptautiniams suinteresuotiesiems subjektams (EBPO ir JT Pasaulio turizmo organizacijai) priimti sprendimus. Nepaisant dėl reglamento jau padarytos pažangos, Europos turizmo statistikoje lieka spragų, pvz., galėtų būti geriau aprėpiami makroekonominiai aspektai ir nauji turizmo sektoriaus reiškiniai (pvz., susiję su bendro vartojimo ekonomika).

4.2. Tikslumas

Tikslumas – tai įverčių artumas nežinomoms tikrosioms reikšmėms.

Remdamosi subsidiarumo principu valstybės narės gali savo nuožiūra ir pagal savo nacionalines sistemas ir turimus šaltinius nuspręsti, kokie duomenų rinkimo ir apdorojimo būdai yra veiksmingiausi ir efektyviausi, su sąlyga, kad „valstybės narės imasi visų, jų nuomone, tinkamų priemonių rezultatų kokybei užtikrinti“ (8 straipsnis).

Kiekvienais metais valstybės narės teikia duomenų kokybės ataskaitą. Su šiomis metaduomenų ataskaitomis galima susipažinti Eurostato svetainėje. Išsamesnės kokybės ataskaitos skirtos tik vidaus naudojimui.

Įsigaliojus reglamentui ir reikalavimui, kad valstybės narės labiau tikrintų duomenis, bendroji duomenų kokybė pagerėjo (taip pat sumažėjo trūkstamų duomenų). Dar labiau rezultatų kokybę pagerino sudėtingesni duomenų tikrinimo procesai (papildomai tikrinamas metinių duomenų ir vidaus duomenų bazėse kaupiamų duomenų nuoseklumas).

Vis dėlto tam tikrų tikslumo problemų lieka ir jas reikia toliau stebėti.

Nagrinėjant turistų apgyvendinimo įstaigų pajėgumo ir užimtumo duomenis (paprastai surenkamus iš įmonių) galima pastebėti tam tikrų aprėpties trūkumų, būtent tai, kad kai kurie subjektai neįtraukti į registrus. Darniau naudojant ribinius dydžius (taip pat žr. 5 skirsnį) šių neatitikimų ES sumažėjo. Be to, imtasi veiksmų geriau suderinti turizmo administracijų tvarkomus registrus su bendraisiais nacionalinių statistikos tarnybų verslo registrais. Pastaraisiais metais aprėpties klausimui skirta daug dėmesio, nes turistai vis dažniau nuomojasi būstus per vadinamosios bendro vartojimo ekonomikos platformas. Užduotis, kaip kiekybiškai vertinti šį reiškinį, bus sprendžiama ne vienus metus.

Turistinių kelionių duomenys (renkami iš namų ūkių) grindžiami imties tyrimais, todėl jiems gali būti būdingi žinomi tokių tyrimų trūkumai: imties paklaidos (tiriama tik tam tikra gyventojų grupė) ir su imtimi nesusijusios paklaidos (pvz., dėl neatsakymo). Viena būtent turizmo statistikai būdinga problema – atminties paklaidos ar atminties poveikis, kai realūs turizmo srautai nepakankamai įvertinami dėl to, kad respondentai nesąmoningai nepateikia visų duomenų. Gairės, kaip sumažinti šį poveikį, pateiktos valstybėms narėms skirtame „Turizmo statistikos metodiniame vadove“ (taip pat žr. 4.6 skirsnį).

4.3. Savalaikiškumas ir punktualumas

Savalaikiškumas yra susijęs su laikotarpiu nuo įvykio ar reiškinio iki galimybės pasinaudoti jį apibūdinančia informacija. Punktualumas susijęs su laiko tarpsniu nuo duomenų paskelbimo datos iki nustatytos datos, iki kurios duomenys turėjo būti pateikti.

Turizmo duomenys skelbiami ne pagal griežtas tikslines datas ar kalendorius, o nuolat, kai duomenys gaunami iš valstybių narių ir patikrinami. Paprastai statistika pateikiama naudotojams praėjus kelioms dienoms po duomenų pateikimo Komisijai. Neseniai Eurostato vidaus duomenų rengimo sistema buvo atnaujinta ir todėl visų valstybių narių duomenys dabar paskelbiami greičiau.

Reglamentu (ES) Nr. 692/2011 nustačius trumpesnius perdavimo terminus pagerėjo turizmo statistikos savalaikiškumas. Valstybės narės gerai laikėsi sutrumpintų terminų ir daugiau nei 90 proc. mėnesinių duomenų rinkinių buvo pateikta iki termino. Tik 1,5 proc. duomenų gauta daugiau nei savaitę vėliau. Išsamesni metiniai duomenys taip pat teikti pakankamai gerai: 86 proc. apgyvendinimo duomenų gauta per nustatytąjį šešių mėnesių terminą, o kelionių duomenis (įskaitant mikroduomenų rinkmenas) tik kelios valstybės narės vėlavo pateikti daugiau nei savaitę. Visais atvejais duomenys teikti geriau nei reglamente nurodytais pirmaisiais ataskaitiniais metais. Išimtiniai duomenų nepateikimo atvejai atidžiai stebimi naudojant Europos statistikos sistemos atitikties stebėjimo priemones.

4.5. Prieinamumas ir aiškumas

Prieinamumas ir aiškumas yra susiję su sąlygomis ir būdais, kuriais naudotojai gali gauti duomenis, juos naudoti ir aiškinti.

Su visais valstybių narių pateiktais duomenimis ir atitinkamais visos ES suvestiniais duomenimis galima nemokamai susipažinti Eurostato svetainėje. Konfidencialumui apsaugoti iš mikroduomenų parengiamos ir paskelbiamos išsamios lentelės. Ateityje, remiantis labai griežtomis sąlygomis ir leidus valstybėms narėms, mikroduomenis galbūt bus galima naudoti moksliniams tyrimams.

Europos turizmo statistika Eurostato svetainėje pateikiama trimis būdais:

1.skiltyje „Lentelės“ pateikiamos standartizuotos dvimatės lentelės, kuriose rečiau svetainėje besilankantys ar bendresnio pobūdžio informacijos ieškantys naudotojai gali greitai ir paprastai rasti populiariausių duomenų;